༄། ། བསྟན་བཅོས་ཙིནྡ་མ་ཎིའི་ཕྲེང་བ་ཞེས་བྱ་བའི་རྩ་བ། ། ཨོཾ་སྭསྟི། ཚེ་འདིའི་རྣམ་རྟོག་སླུ་བྱེད་གཤེད་མ་སྡུག་བསྔལ་རྒྱ་མཚོ་རྣམས། ། བདག་མེད་ཡེ་ཤེས་མཉམ་ཉིད་བདེ་བ་ཆེན་པོར་བསྒྱུར་མཛད་ཅིང་། ། གཉིས་འཛིན་ནམ་མཁའི་མདུད་པ་ཐམས་ཅད་གཅོད་པའི་གཉེན་གཅིག་པུ། ། བདུད་བཞིའི་སྟོབས་འཇོམས་དཔའ་བོ་བླ་མ་དམ་པ་རྣམས་ལ་འདུད། ། རྨོངས་པའི་བྱིས་པ་རྣམས་ནི་ཉམས་དང་རྟོགས་པས་རྣམ་རློམ་ཞིང་། ། ཚེ་འདིའི་ཉོན་མོངས་རྟོག་པའི་དབང་དུ་སོང་ནས་བསྙོན་གཏམ་སྒྲོགས། ། མཐའ་དག་ཟག་པ་རྣམ་པར་རྒྱས་ནས་ཟག་མེད་ཡེ་ཤེས་དང་། ། དེ་ཡི་ཡོན་ཏན་མ་ལུས་རྒྱས་པ་སངས་རྒྱས་ཀྱིས་ཀྱང་ག་ལ་ཤེས། ། ཆོམ་རྐུན་ཆེན་པོ་སླུ་བྱེད་ཁ་ཅིག་དག་ནི་འདི་སྐད་ཅེས། ། ཀྱེ་ཀྱེ་ང་ལ་ཚེ་འདིའི་ཉོན་མོངས་རྣམ་རྟོག་མི་མངའ་ཞེས། ། གསང་སྐད་མཐོན་པོས་འཇིག་རྟེན་ཀུན་ཏུ་གྲགས་ཤིང་ཁྱབ་པར་བརྗོད། ། རྙེད་དང་བཀུར་སྟི་གྲགས་པ་བདེ་སྐྱིད་འོང་དུ་རེ་ན་ཡང་། ། རྒྱུ་འབྲས་བསླུ་བ་མེད་པས་བརྣབ་སེམས་ཡིད་ལ་རེ་བ་འཇོམས། ། གཟུང་འཛིན་སྤངས་པའི་ཆོས་ཉིད་རྟོགས་པའི་ཤེས་རབ་དེ། ། ཚེ་འདིའི་རྣམ་རྟོག་ཅན་དང་ལྷན་ཅིག་གནས་པར་གྱུར་ན་ནི། ། མུན་ནག་ཉི་མ་དང་ནི་ལྷན་ཅིག་གནས་པར་གྱུར་པ་དང་། ། རྒྱལ་བ་རྣམས་དང་གོང་མའི་གསུང་ལ་སྐུར་བར་འགྱུར། ། མིག་གཅིག་འཇིག་རྟེན་མགོན་པོའི་གདམས་ངག་ཉོན། ། བརྩེ་ཆེན་དེས་ནི་ནམ་ཡང་བསླུ་མི་སྲིད། ། ཕུང་བྱེད་རྫས་དང་ལོངས་སྤྱོད་སྡུག་བསྔལ་གཞི། ། ལུང་རིགས་མི་དགོས་ཐར་བའི་སྲོག་གཅོད་པའི། ། གཤེད་མ་དེ་ལས་བྲོས་ནས་ནགས་སུ་སོང་། ། རང་ལ་ལྟོས་པ་མེད་པར་ཕན་བཏགས་ཅིང་། ། ལུས་སྲོག་ཕྱེ་མར་བྱས་ནས་བསྐྱངས་གྱུར་ཀྱང་། ། ཕན་བཏགས་ལན་དུ་གནོད་པ་སྐྱེལ་བྱེད་པའི། ། ཟ་བྱེད་གཉེན་འདུན་སྤོངས་ལ་ནགས་སུ་སོང་། ། རང་ཡུལ་ལྕགས་སྲེག་མེ་ལྟར་འབར་གྱུར་ཅིང་། ། ཉོན་མོངས་སྡུག་བསྔལ་ཆགས་སྡང་ཀུན་གྱི་གཞི། ། གནོད་པའི་གཞིར་གྱུར་རལ་གྲིའི་ནགས་ཚལ་འདྲ། ། ཁེ་གྲགས་མི་གཙང་རོ་མྱགས་འདམ་རྫབ་ཏུ། ། མི་ཆོས་གཤིན་རྗེའི་སྐྱེས་བུ་འདྲ་རྣམས་ཀྱི། ། དཔོན་དུ་གྱུར་ན་ཤིན་ཏུ་མི་ལེགས་པས། ། རང་ལ་སྙིང་བརྩེ་ཡོད་པ་ནགས་སུ་སོང་། ། ལོག་པའི་སློབ་དཔོན་སྒོག་སྐྱ་དུག་སྡོང་འདྲ། ། བསྟེན་པར་གྱུར་ན་འཇིག་རྟེན་ཆོས་ཀྱིས་གོས། ། བཏུད་པར་གྱུར་ན་ཉོན་མོངས་དུག་གསུམ་འཕེལ། ། སྙིང་གཏད་བྱས་ན་ཐར་པའི་སྲོག་གཅོད་པ། ། བདུད་ཀྱི་རྒྱལ་པོ་སློབ་དཔོན་ཆ་བྱད་ཅན། ། སངས་རྒྱས་རྣམས་དང་བླ་མས་གསུངས་པ་ཡི། ། ཆོས་ཀྱི་འབྲེལ་པའི་བར་ཆད་རབ་སྤངས་ནས། ། གཅིག་པུ་གཉིས་སུ་མེད་པར་ནགས་སུ་སོང་། ། ཀུན་ཏུ་བཟང་པོའི་ནགས་ཚལ་དམ་པ་ནི། ། སྔོན་གྱི་རྒྱལ་བ་རྣམས་ཀྱིས་ཤིན་ཏུ་བསྔགས། ། སྒོ་གསུམ་མི་དགེའི་ཚོགས་ལས་ཤིན་ཏུ་དབེན། ། དགེ་བ་བདེ་བ་མ་ཆགས་ཞེ་སྡང་དང་། ། གཏི་མུག་མེད་པའི་ཡོན་ཏན་སྟོབས་འཕེལ་བ། ། རང་བྱུང་བྱང་ཆུབ་སེམས་ཉིད་བསྒོམ་པའི་གནས། ། དྲང་སྲོང་ཆེན་པོ་རྣམས་ཀྱིས་བཞུགས་གྱུར་ཅིང་། ། ལྷ་ཀླུ་གནོད་སྦྱིན་དྲི་ཟའི་ཚོགས་ཀྱིས་གང་། ། དཔག་མེད་བསོད་ནམས་ཚོགས་ལས་གྲུབ་པ་ཡི། ། ལྷ་མཆོག་དགའ་ཚལ་ཡིད་འོང་དམ་པ་ནི། ། རྩྭ་དང་ལོ་མ་ནགས་ཚལ་ཤིན་ཏུ་མཛེས། ། ལོ་འབྲས་མེ་ཏོག་གིས་སྤུད་ལྗོན་ཤིང་ནི། ། ཡིད་འོང་རྒྱལ་མཚན་འདྲ་བའི་ཚོགས་རྣམས་ཀྱང་། ། བསིལ་བའི་གྲིབ་མ་འཛིན་ཅིང་མཐུན་རྐྱེན་སྒྲུབ། ། ནགས་མཐོངས་སྤང་ལྗོངས་མེ་ཏོག་བཀྲ་བ་ནི། ། ཡིད་ལ་འཐད་པར་བྱེད་ཅིང་ཉམས་ཀྱང་འཕེལ། ། བྱ་དང་རི་དྭགས་མཛེས་པའི་ཚོགས་རྣམས་ཀྱིས། ། རི་བོ་མཆོག་བརྒྱད་ཉམ་ང་འཇིགས་མེད་པས། ། སྙན་པའི་སྒྲ་འབྱིན་རྩེད་མོ་སྣ་ཚོགས་བྱེད། ། ཡན་ལག་བརྒྱད་ལྡན་བསིལ་བའི་ཆུ་རྒྱུན་ཡང་། ། ཚད་པའི་གདུང་བ་སེལ་ཅིང་ནད་རྣམས་ཞི། ། གངས་རིའི་རྒྱལ་པོ་དུང་མདོག་འདྲ་བ་ཡང་། ། ངེད་ལ་རྣལ་འབྱོར་དབང་ཕྱུག་མཆོག་ཡོད་ཅེས། ། ལྷར་བཅས་འཇིག་རྟེན་ཀུན་ལ་ངོམ་ཞིང་མཛེས། ། འཁོར་ལོ་སྔོན་པོ་གནམ་གྱི་དབུས་དག་ནས། ། མཁའ་ལ་སྤྱོད་པའི་དཔའ་བོ་མཁའ་འགྲོ་རྣམས། ། དྲི་མེད་ཡེ་ཤེས་སྤྲིན་གྱི་ཕྲེང་བ་ལས། ། ཤིན་ཏུ་བསིལ་བའི་བདུད་རྩིའི་ཆུ་རྒྱུན་འབེབས། ། པདྨ་ལྟ་བུའི་ས་གཞི་ཉམས་དགའ་བ། ། ང་ལས་ཅི་དགོས་ལོངས་ཞེས་མཐུན་རྐྱེན་སྒྲུབ། ། ངོ་སྲུང་རྩོལ་བ་མི་དགོས་ཕུན་ཚོགས་པའི། ། རྒྱལ་བས་བསྔགས་པའི་གནས་སུ་ཅིས་མི་སྡོད། ། ནགས་ཁྲོད་དེར་ནི་དྲང་སྲོང་ཆེན་པོ་མཆོག། རྩ་བ་ལོ་འབྲས་གྱི་ནས་འཚོ་བར་བྱ། ། གོ་ཆ་ཆེན་པོ་བགོས་པའི་སྐྱེས་ཆེན་གྱི། ། སྟོང་དང་སྙིང་རྗེ་རྩ་བ་མ་བཏང་ན། ། ས་ཡི་ལྷ་མོ་རྣམས་དང་ཀླུ་ཆེན་རྣམས། ། ལྷ་ཀླུ་གནོད་སྦྱིན་དྲི་ཟའི་ཚོགས་རྣམས་ཀྱིས། ། རྩ་བ་ལོ་འབྲས་མེ་ཏོག་ཉུང་ངུ་ལ། ། བཅུད་དང་ནུས་པའི་སྟོབས་རྣམས་བསྐྱེད་པ་ཡིས། ། ཉུང་ངུས་འཚོ་ཞིང་བཅུད་ལེན་མདངས་སྟོབས་འཕེལ། ། རྒྱལ་བའི་སྤྱན་སྔར་ཁས་བླངས་དམ་བཅས་པའི། ། དམ་ལས་མི་འདའ་བླ་མས་ཡང་ཡང་གསུངས། ། ལར་ཆོས་དང་སེམས་སུ་འདྲེས་གྱུར་ནས། ། བྱམས་སྙིང་རྗེས་རང་རྒྱུད་བརླན་གྱུར་ན། ། སྣང་བ་རང་སྣང་ཡིན་པས་ན། ། ཐལ་ཚན་ཆུ་བོ་རབ་མེད་ཀྱང་། ། རྫིང་དལ་གྱིས་འབབ་པའི་བདུད་རྩིར་གྱུར། ། རྣལ་འབྱོར་དབང་ཕྱུག་མི་ལ་ནི། ། ཟྭ་ཚྭ་མེད་གསོལ་བས་དོན་རྣམས་གྲུབ། ། ཕ་ཆོས་རྗེ་བླ་མ་རིན་ཆེན་ཡང་། ། ཤ་ཐུད་གཉིས་ཀྱི་ཞེན་པ་བྲལ། ། ཞོ་དར་གྱི་མོས་པ་ཆུང་བྱས་ནས། ། ལོ་ཐུག་ཙམ་གྱི་འཚོ་བ་ལ། ། བརྟེན་ནས་བྱང་ཆུབ་བསྒྲུབས་པར་གསུངས། ། ལར་འཁོར་བ་ཐོག་མ་མེད་པ་ནས། ། ཟས་སྐོམ་རྩོལ་སྒྲུབ་དྲག་པོ་ཡིས། ། ཟ་འཐུང་བདེ་བ་ཅི་སྤྱད་ཀྱང་། ། ཐར་པའི་བདེ་བ་མ་མྱོང་བས། ། ད་རེས་བདེ་ཆེན་གྱི་རོ་ལ་མྱང་། ། ཁྱེད་བྱང་ཆུབ་འདོད་པའི་དམ་པ་དེ། ། རྡོ་རྗེ་ཐེག་པས་བགྲོད་བཞེད་ན། ། ཉོན་མོངས་རྟོག་པའི་དུག་རོ་དེ། ། བསླབ་གསུམ་མ་གིའི་སྦྱོར་བ་ཡིས། ། དུག་ཆེན་རྩད་ནས་མ་བྱང་ཞིང་། ། སྨིན་ལམ་རིན་ཆེན་དབང་བཞི་ཡིས། ། སྡུག་བསྔལ་ཆོས་སུ་མ་བསྒྱུར་ན། ། གསང་སྔགས་སེང་གེའི་འོ་མ་ཡིས། ། དུག་ཆེན་ཁོང་དུ་འཕེལ་བ་འམ། ། དུག་སྣོད་བདུད་རྩིས་བཅག་པ་ནི། ། དམ་ཚིག་ཉམས་པའི་སྔ་རྟགས་སུ། ། ཡིད་དུ་མི་འོང་སྣ་ཚོགས་འབྱུང་། ། གདོན་དང་རིམས་དང་དུག་སོགས་ཀྱིས། ། བསད་ནས་རྡོ་རྗེ་དམྱལ་བར་འགྲོ། ། རྒྱུ་སྔོན་དུ་སོང་བའི་འབྲས་བུ་ལ། ། སངས་རྒྱས་མཐུ་ཡང་རྡུགས་པས་འཇིགས། ། དེ་ཡི་ཕྱིར་ན་རྣལ་འབྱོར་པས། ། དམ་ཚིག་སྡོམ་པ་སྲོག་བཞིན་སྲུང་། ། མཐུན་རྐྱེན་འཛོམ་ཞིང་འགལ་རྐྱེན་སྤངས། ། ཕུན་སུམ་ཚོགས་པའི་ས་ཕྱོགས་དེར། ། ཁེ་གྲགས་མེད་པའི་སྤྱིལ་བོ་དབུབ། ། ཀུན་ལ་སྙོམས་པའི་ཞལ་ཞལ་བྱ། ། ཆགས་པ་སྤངས་པའི་ཐབ་ཀ་དེར། ། ཞེ་སྡང་གདུག་པའི་མེ་ལ་གཟབ། ། གཏི་མུག་སྤངས་པའི་མལ་ས་དེར། ། བྱམས་པ་ཆེན་པོའི་འབོལ་སྟན་བཏིང་། ། བསམ་གཏན་ཡན་ལག་དགུས་གནས་ནས། ། ཁྱེད་རྣལ་འབྱོར་དབང་ཕྱུག་ཆེན་པོ་དེ། ། མཉམ་པར་བཞག་པར་བཞེད་ལགས་ན། ། དུས་གསུམ་རྒྱལ་བའི་གཞུང་ལམ་མཆོག། ཚིག་ཚོགས་སྤྲོས་པས་མ་བསླད་པ། ། རིན་ཆེན་ལྟ་བུའི་གདམས་ངག་མཆོག། ཐོག་མ་བར་དང་མཐར་དགེ་བ། ། གྲུབ་ཐོབ་གོང་མའི་ཕྱག་བཞེད་ནི། ། བདེ་ཆེན་བྱང་ཆུབ་སེམས་ཡིན་པས། ། འགྲོ་བའི་དོན་དུ་བསྐྱེད་པར་བྱ། ། སྙིང་ནས་རྒྱུད་ལ་སྐྱེས་ཙམ་ན། ། བྱང་ཆུབ་སེམས་ལས་བྱུང་བ་ཡི། ། འཇའ་ཚོན་ལྟ་བུའི་ལྷ་སྐུ་བསྒོམ། ། ཐ་མལ་ལུས་ངག་ཡིད་གསུམ་དང་། ། གཟུང་འཛིན་རྟོག་པ་སྤོང་བ་ནི། ། ཡི་དམ་ལྷ་ཡི་ཕྲིན་ལས་ཡིན། ། དོན་གྱི་སངས་རྒྱས་བཅོམ་ལྡན་འདས། ། སྐྱོན་དག་ཡོན་ཏན་རྫོགས་པར་བསྒོམ། ། བརྒྱ་ལ་གལ་ཏེ་རྣལ་འབྱོར་པ། ། འཇིག་རྟེན་མན་ངག་ཟབ་མོ་ཡིས། ། རླུང་གནད་དུ་སོང་བའི་རྟེན་འབྲེལ་གྱིས། ། ཁ་དོག་གཟུགས་བྱད་གསལ་ན་ཡང་། ། བདུད་ཀྱིས་ཁྱེར་བའི་གང་ཟག་རྣམས། ། རྩ་བའི་རྡོ་རྗེ་སློབ་དཔོན་ལ། ། འཁུ་ཞིང་ཁྱད་དུ་གསོད་པ་རྣམས། ། ཡི་དམ་ལྷ་ཡི་གཟུགས་བཟུང་ནས། ། རྡོ་རྗེ་དམྱལ་བར་བསྲེག་པར་བྱེད། ། དེ་ཡི་འཁོར་དུ་གཏོགས་པ་དང་། ། འབྲེལ་བར་གྱུར་པ་ཐམས་ཅད་ཀྱང་། ། ཐར་པ་ནག་པོའི་འཁོར་བཞིན་དུ། ། ནགས་ལ་མཆེད་པའི་མེ་ལྕེ་ལྟར། ། དཀར་པོའི་ས་བོན་ཐལ་བར་བྱེད། ། དགོངས་པ་འདུས་པར་གསུངས་པ་དང་། ། ལྷ་འདོད་ཆགས་སྐྱེ་ན་ཡི་དྭགས་ཡིན། ། ལྷ་ཞེ་སྡང་སྐྱེ་ན་དམྱལ་བ་ཡིན། ། ལྷ་གཏི་མུག་སྐྱེ་ན་དུད་འགྲོ་ཡིན། ། ལྷ་དུག་དུ་སོང་ན་མི་དགེ་བ། ། དེ་ལས་སྡུག་བསྔལ་འབྱུང་བར་གསུངས། ། དེ་བས་ལྷ་ལ་བྱ་ར་གཅེས། ། དང་པོ་ལས་ཀྱི་སྦྱོར་བ་ཡིས། ། ས་བརྒྱད་ཐོབ་པར་བཞེད་པ་ནི། ། བྱང་ཆུབ་སེམས་ལས་བྱུང་གྱུར་ཅིང་། ། ཀུན་བརྟགས་སྤྲོས་པས་སྟོང་པ་ཡི། ། སྒྲིབ་གསུམ་སྤངས་པའི་སངས་རྒྱས་དང་། ། གཉིས་མེད་གཅིག་ཏུ་གྱུར་པ་ཡིས། ། ས་བརྒྱད་ཐོབ་པ་མཚར་ཅི་ཆེ། ། སྤྱིར་དཔལ་ལྡན་ཕག་མོ་གྲུ་པ་ཡིས། ། ས་བརྒྱད་ཐོབ་པར་བཞེད་པ་ནི། ། མདོ་རྒྱུད་རྣམས་ཀྱི་རྗེས་འབྲངས་ནས། ། ཉམས་སུ་བཞེས་པའི་གདམས་ངག་ནི། ། རྣལ་འབྱོར་དབང་ཕྱུག་བིརྺ་པ། ། འགྲོ་བའི་མགོན་པོ་ཀླུ་སྒྲུབ་དང་། ། དཔལ་ལྡན་ཏིལླི་ནཱ་རོ་དང་། ། གྲུབ་ཐོབ་བརྒྱུད་པ་གོང་མ་རྣམས། ། ལམ་ཟབ་བླ་མའི་མོས་གུས་ཀྱིས། ། ཚེ་འདིར་མཆོག་གི་དངོས་གྲུབ་དང་། ། གང་གི་དྲིན་གྱིས་བདེ་ཆེན་ནི། ། སྐད་ཅིག་ཉིད་ལ་འཆར་བ་ཡང་། ། ཐེག་པ་ཆེན་པོ་གསང་སྔགས་སུ། ། རྡོ་རྗེ་འཆང་གིས་གསུངས་པ་དང་། ། དུས་གསུམ་སངས་རྒྱས་ཀུན་ལ་ཡང་། ། དཀའ་བ་དྲག་པོ་སྤྱོད་དུས་སུ། ། དེ་ཚེ་རྒྱལ་བ་མཁའ་རྡོ་རྗེ། ། ཏིལ་གྱི་གང་བུ་བཞིན་བཀང་ནས། ། བསམ་གཏན་འདི་ནི་རྣམ་དག་མིན། ། འདིས་ནི་མཐར་ཐུག་མི་ཐོབ་སྟེ། ། ནམ་མཁའི་ངོས་ལྟར་དག་པ་ཡི། ། འོད་གསལ་བ་ལ་དམིགས་པ་བྱ། ། འོད་གསལ་བ་ལ་དམིགས་བྱས་ན། ། རང་དགའི་གཟུགས་སུ་སྟོན་བྱེད་ཅེས། ། བྱང་ཆུབ་ཐོབ་པའི་ཆོས་བསྟན་པས། ། བྱང་ཆུབ་མཆོག་གི་ཤིང་དྲུང་དུ། ། བདུད་རྣམས་བཏུལ་ནས་རྫོགས་སངས་རྒྱས། ། བླ་མ་རིན་ཆེན་ཞལ་སྔ་ནས། ། དུས་གསུམ་སངས་རྒྱས་ཐམས་ཅད་ཀྱང་། ། རིགས་ཀྱི་བདག་པོས་སྤྱི་བོར་བརྒྱན། ། རང་སེམས་སངས་རྒྱས་སྟོན་པ་ཡི། ། བླ་མ་དམ་པ་བཀུར་བ་ཡིན། ། ཡང་དང་ཡང་དུ་བཀའ་སྩལ་གསུངས། ། འཁོར་འདས་གཉིས་ཀྱི་ཡོན་ཏན་རྣམས། ། འདི་ལས་འདི་འབྱུང་དཔག་མེད་རྣམས། ། ཐམས་ཅད་བླ་མ་མ་གཏོགས་པ། ། བསོད་ནམས་ཚོགས་དང་ཡེ་ཤེས་ཚོགས། ། ས་དང་ལམ་དང་སངས་རྒྱས་རྣམས། ། གཞན་ནས་རྙེད་པ་མི་སྲིད་ཅིང་། ། ཕན་དང་བདེ་བའི་སྲོག་གཅིག་པུ། ། བླ་མ་དམ་པར་ངེས་པས་ན། ། རྩ་ལྟུང་དང་པོས་མ་ཕོག་པར། ། རིན་ཆེན་དབང་གི་རྒྱལ་པོ་ལྟར། ། སྤྱི་བོ་གཙུག་ཏུ་བཀུར་བྱས་ཏེ། ། བྱང་ཆུབ་སེམས་ཀྱིས་མཆོད་ནས་ཀྱང་། ། འདོད་པའི་དོན་ཀུན་གསོལ་བ་གདབ། ། སྙིང་གི་དབུས་སུ་བཞུགས་ནས་ཀྱང་། ། འཁོར་འདས་གཉིས་ཀྱི་མདུན་གྲོས་དྲི། ། ལོངས་སྤྱོད་འཁོར་ལོ་ཉམས་དགའ་དང་། ། མི་འཇིགས་སེང་གེའི་ཁྲི་སྟེང་དུ། ། པདྨ་རཱ་ག་ཉི་ཟླ་ལ། ། སྐྱོབ་མཛད་བླ་མ་རིན་པོ་ཆེ། ། མགོན་པོ་ཚེ་དཔག་མེད་པ་དེ། ། མཉམ་བཞག་ཆེན་པོའི་ཚུལ་དུ་བཞུགས། ། ཨ་ངའི་རྣམ་པར་ཆོས་རྣམས་གསུང་། ། རང་ཡང་མཉན་ཅིང་གཞན་རྣམས་ཀྱང་། ། ཟབ་མོའི་ཆོས་ཀྱིས་ཚིམ་པར་བྱ། ། སྐུ་གསུང་ཐུགས་ཀྱི་འཁོར་ལོ་དང་། ། དྲི་མེད་ཡེ་ཤེས་འཁོར་ལོ་དང་། ། དཔལ་ལྡན་ནག་པོ་སྤྱོད་པ་ལྟར། ། ཉི་ཤུ་རྩ་བཞིའི་གནས་རྣམས་ཀྱང་། ། བླ་མ་དམ་པས་སྟོན་པར་བྱེད། ། སྡེ་སྣོད་གསུམ་དང་རྒྱུད་སྡེ་བཞི། ། རྒྱལ་བའི་གསུང་རབ་ཐམས་ཅད་ཀུན། ། ཆོས་རྗེ་མགོན་པོས་སྟོན་པར་མཛད། ། འཁོར་འདས་ཀུན་གྱི་བདག་པོ་མཆོག། དཔལ་ལྡན་རྡོ་རྗེ་འཛིན་པ་ཞེས། ། བླ་མ་རིན་ཆེན་གསུང་པས་ན། ། དུས་འདི་ནས་བཟུང་ནས་སངས་རྒྱས་དང་། ། འཁོར་བ་སྟོངས་པར་མ་གྱུར་ཚེ། ། དུས་རྣམས་ཀུན་ཏུ་མི་འབྲལ་ཞིང་། ། མཆོད་པའི་ཚོགས་ནི་མ་ལུས་པ། ། རྒྱུན་ཆད་མེད་པར་མཆོད་ནས་ཀྱང་། ། སྐུ་གསུང་ཐུགས་ཀྱི་བྱིན་རླབས་ཀྱིས། ། རང་གཞན་ཐམས་ཅད་སྨིན་པར་བྱ། ། བླ་མ་རིན་ཆེན་ལས་བྱུང་བ། ། ལམ་ཟབ་མོ་ཉམས་སུ་ལེན་བཞེད་ན། ། བླ་མའི་མོས་གུས་མ་གཏོགས་པ། ། གཞན་ནས་རྙེད་པར་མི་འགྱུར་བར། ། བཀའ་དང་བསྟན་ཆོས་ཐམས་ཅད་དུ། ། དམ་པ་རྣམས་ཀྱིས་རྒྱ་ཆེར་བཤད། ། བླ་མ་དམ་པའི་ཞལ་སྔ་ནས། ། བླ་མ་ཆོས་སྐུར་མ་གོ་ན། ། རང་ཆོས་སྐུར་རྟོགས་པ་ཁ་ཏ་ཡིན། ། བླ་མ་གཟུགས་སྐུར་མ་གོ་ན། ། རང་ཡི་དམ་དུ་གསལ་ཡང་བེག་པོས་ཁྱེར། ། བླ་མ་ཐ་མལ་དུ་སྐྱེ་ལགས་ན། ། རང་རྟོགས་པ་མཐོ་ཡང་ཉམས་ལ་ཤོར། །